ΓΡΑΠΤΗ ΕΡΩΤΗΣΗ E-1670/96 υποβολή: Elly Plooij-van Gorsel (ELDR) προς την Επιτροπή (24 Ιουνίου 1996)

Θέμα: Εισαγωγικοί και εξαγωγικοί δασμοί για το ντήζελ

Στην Ευρώπη το ύψος των εισαγωγικών και εξαγωγικών δασμών σε προϊόντα πετρελαίου

κυμαίνεται, βασικώς, στο 6% για τη βενζίνη και στο 3,5% για το ντήζελ και τα άλλα καύσιμα. Η ευρωπαϊκή νομοθεσία παρέχει τη δυνατότητα εξαιρέσεων από τους εν λόγω δασμούς σε ορισμένες περιπτώσεις. Οι αναπτυσσόμενες χώρες μέσω του συστήματος γενικών προτιμήσεων μπορούν να εξαιρεθούν των δασμών εντός ενός μεγίστου κοινοτικού ορίου.

1. Αληθεύει ότι όλες οι πετρελαιοπαραγωγοί χώρες της Μέσης Ανατολής και, από τον Ιανουάριο του 1993, η Ρωσία, καθώς και οι χώρες της πρώην Σοβιετικής Ένωσης ευνοούνται από το εν λόγω σύστημα;

2. Τηρείται κα6τ' αυτόν τον τρόπο το ανώτατο κοινοτικό όριο;

Από το 1991 καταργήθηκε η επιβολή τελωνειακών δασμών στο ντήζελ με περιεκτικότητα σε θείο λιγότερο από 0,2%, που προέρχεται από όλες τις χώρες. Επιπλέον, από 1ης Οκτωβρίου 1994 το ντήζελ που πωλείται εντός της Ευρωπαϊκής Ένωσης πρέπει να έχει περιεκτικότητα σε θείο λιγότερη από 0,2%. Στην πράξη τούτο σημαίνει ότι σε όλο το ντήζελ που εισάγεται έχουν καταργηθεί οι εισαγωγικοί δασμοί.

3. Γνωρίζει η Επιτροπή ότι η κατάσταση αυτή δημιουργεί κατάσταση σκληρού ανταγωνισμού για τα ευρωπαϊκά διυλιστήρια δεδομένου ότι αντιμετωπίζουν μεγάλες δυσκολίες για την υλοποίηση των αναγκαίων επενδύσεων ούτως ώστε να μειώσουν την περιεκτικότητα σε θείο του ντήζελ που παράγουν;

4. Αληθεύει ότι τα αμερικανικά διυλιστήρια εξάγουν προς την Ευρώπη χωρίς να καταβάλουν τελωνειακούς δασμούς ενώ ευρωπαϊκά προϊόντα προς τις ΗΠΑ δασμολογούνται; Εάν ναι, γιατί δεν μπορεί να εφαρμοστεί κάποια αμοιβαιότητα;

5. Προτίθεται άραγε η Επιτροπή να αλλάζει τη νομοθεσία του 1990 όσον αφορά τους εισαγωγικούς δασμούς στο ντήζελ με λιγότερο από 0,2% θείο; Εάν όχι, για ποιό λόγο;

Απάντηση του κ. Παπουτσή εξ ονόματος της Επιτροπής (31 Ιουλίου 1996)

1 και 2. Η Κοινότητα εξαρτάται κατά μεγάλο μέρος, σε ποσοστό σχεδόν 75%, από τις εισαγωγές πετρελαίου (αργού και πετρελαιοειδών) από τρίτες χώρες για να ικανοποιήσει τις εσωτερικές της ανάγκες. Στο εισαγόμενο στην Κοινότητα αργό πετρέλαιο δεν επιβάλλονται δασμοί. Το ίδιο συμβαίνει και με τα πετρελαιοειδή που προορίζονται για επεξεργασία σε διϋλιστήριο ή για χημική μετατροπή. Όσον αφορά τα πετρελαιοειδή που προορίζονται προς κατανάλωση (τελικά προϊόντα), η επιβολή ή μη δασμών εξαρτάται από τη χώρα καταγωγής των προϊόντων. Σήμερα, αφενός οι υφιστάμενες μεταξύ της Κοινότητας και πολλών τρίτων χωρών συμφωνίες (χώρες της σύμβασης του Λομέ, μεσογειακές χώρες, κλπ.) και αφετέρου ο μηχανισμός των γενικευμένων τελωνειακών προτιμήσεων της Κοινότητας (ΓΤΠ) προβλέπουν την ατελή και χωρίς ποσοτικούς περιορισμούς πρόσβαση τελικών προϊόντων πετρελαίου στο τελωνειακό έδαφος της Κοινότητας. Στις οφελούμενες από τις ΓΤΠ χώρες συγκαταλέγονται εκείνες της Μέσης Ανατολής και της πρώην ΕΣΣΔ. Πάντως, κατ' εφαρμογή του μηχανισμού διαβάθμισης που προβλέπεται με τον κανονισμό του Συμβουλίου (ΕΚ) αριθ. 3281/94 ((ΕΕ L 348, της 31.12.1994. )) για τα επίμαχα προϊόντα, η Σαουδική Αραβία και η Λιβύη δεν απολαύουν πλέον, μετά την 1η Ιανουαρίου 1996, του προτιμησιακού πλεονεκτήματος, η δε Ρωσία θα υποστεί την 1η Ιανουαρίου 1997 μείωση κατά 50% των προτιμησιακών της περιθωρίων, την δε 1η Ιανουαρίου 1998 θα παύσει να απολαύει των ΓΤΠ.

3 και 4. Πράγματι, στις αρχές 1991 ήρθη για αόριστη διάρκεια ο δασμός του 3,5% επί του εισαγόμενου στην Κοινότητα πετρελαίου gas oil, περιεκτικότητας το πολύ 0,2% κατά βάρος σε θείο, όποια και να είναι η χώρα καταγωγής του προϊόντος. Τοιουτοτρόπως πραγματοποιήθηκαν αμελητέες εισαγωγές πετρελαίου από τις Ηνωμένες Πολιτείες, το πλείστο δε των εισαχθεισών ποσοτήτων προέρχονταν από τη Ρωσία. Η άρση αυτή υπαγορεύθηκε από λόγους:

- πολιτικής: ενίσχυση προς τη Ρωσία, κύριο προμηθευτή πετρελαίου στην Κοινότητα και υποχρεωτική αμεροληψία ως προς την καταγωγή δυνάμει των κανόνων της GATT (εξού και οι επίσης εξαιρούμενες εισαγωγές πετρελαίου από τις Ηνωμένες Πολιτείες) 7 αντίθετα, οι εισαγωγές άλλων πετρελαιοειδών από τις Ηνωμένες Πολιτείες υπόκεινται στα συνήθη τέλη του κοινού δασμολογίου (ΚΔ) 7

- περιβαλλοντικούς: παρακίνηση εισαγωγής καθαρότερου πετρελαίου (με ποσοστό θείου το πολύ 0,2% κατά βάρος) 7 και

- τεχνικούς: επειδή τα κοινοτικά διϋλιστήρια δεν είναι σε θέση να παράγουν τις ποσότητες που χρειάζεται η εσωτερική ζήτηση, η Κοινότητα παρουσιάζει θετικό καθαρό υπόλοιπο εισαγωγών πετρελαίου gas oil.

5. Βάσει της οδηγίας 93/12/ΕΟΚ του Συμβουλίου της 23ης Μαρτίου 1993 ((ΕΕ L 74, της 27.3.1993. )), τα κράτη μέλη υποχρεούνται να απαγορεύσουν, μετά την 1η Οκτωβρίου 1996, την εμπορία καυσίμου πετρελαιοκινητήρων στην Κοινότητα, εφόσον η περιεκτικότητά του σε θείο υπερβαίνει το 0,05% κατά βάρος. Αντίθετα, για το πετρέλαιο θέρμανσης θα εξακολουθήσει να εφαρμόζεται το όριο του 0,2% που ισχύει από την 1η Οκτωβρίου 1994.

Η ανωτέρω εξέλιξη, καθώς και παράμετροι που συνδέονται με την επικρατούσα κατάσταση στον κλάδο διΰλισης, ώθησαν την Επιτροπή να σκεφθεί τη δυνατότητα κατάργησης της ισχύουσας άρσης των δασμών. Μετά όμως από πρόσφατες συζητήσεις με τα κράτη μέλη, φαίνεται ότι τα περισσότερα δεν επιθυμούν την κατάργηση αυτή.